Jørgen Arbo-Bæhr (EL), 2006-11-15:
Jeg vil også godt starte med at sige, at det lovforslag, vi har her, er meget specielt.
Vi er tilhængere af, at hver eneste person, der står i dette lovforslag, får indfødsret, og vil derfor selvfølgelig også støtte det.
Men netop den meget specielle udformning af lovforslaget er et meget godt tegn på, at indfødsretslovgivningen i Danmark er endog meget speciel.
Det er meget specielt, at vi her i Folketinget reelt sagsbehandler om tilværelsen for nogle mennesker i Danmark, som har boet et stykke tid i Danmark, og som har søgt om dansk statsborgerskab, og hvis held eller uheld med hensyn til at få dansk statsborgerskab afhænger af, hvem der sidder i Folketingets Indfødsretsudvalg.
Vi har jo her i dag haft, ligesom vi har haft det flere gange før i Indfødsretsudvalget, en diskussion af de regler, der er blevet skruet sammen, og som afholder en lang række mennesker fra at få dansk statsborgerskab og endog nogle mennesker fra at få mulighed for at få behandlet en dispensationsansøgning i Indfødsretsudvalget.
Ikke mindst hr. Søren Krarup har meget klart illustreret, at det for Dansk Folkeparti handler om at få nogle mennesker udelukket fra at kunne få dispensation fra danskkravene i indfødsretsloven på baggrund af den aftale, der er blevet indgået mellem Dansk Folkeparti, Konservative og Venstre, og som De Konservative, i hvert fald på papiret, i virkeligheden ikke bakker op om.
Jeg synes, det er interessant, når hr. Søren Krarup i dag siger, at det her simpelt hen handler om, at vi ikke vil lave om på de regler, der er.
Tidligere på året, da debatten kørte, sagde hr. Søren Krarup bl.a.: Jeg vil godt være med til at ændre det, så det ikke er sådan, at mennesker med PTSD aldrig kan få dispensation, men at der skal helt anderledes solide beviser til end tidligere, før vi går med til en sådan dispensation.
Jeg er helt klart skeptisk over for de læger, som hidtil har udstedt erklæringerne.
Den bemærkning var lige præcis årsagen til, at en række organisationer med Den Almindelige Danske Lægeforening i spidsen gik i gang med at forbedre deres arbejde.
Det var efter aftale med Indfødsretsudvalget, at de skulle være i stand til at komme med en bedre dokumentation i forbindelse med torturofre og lidelsen PTSD, for at man ville lave aftalen om.
Den dokumentation har vi fået i dag, og hvad er så svaret fra hr. Søren Krarup?
Ikke alene er det en hån ud over alle grænser over for de torturofre, som det går ud over.
Det er i lige så høj en grad en hån over for de organisationer, som med Den Almindelige Danske Lægeforening i spidsen har igangsat et stort stykke arbejde, for at vi i Indfødsretsudvalget og i Fol ketinget kunne få de bedste betingelser for at behandle dispensationsansøgninger for torturofre.
Derfor er det så skamfuldt, at de mennesker ikke kan få mulighed for at få afprøvet deres sager her i Folketinget og i Indfødsretsudvalget i dag, og derfor er det også skamfuldt, at der mangler mennesker og navne på den liste, som ville gøre den mere fuldendt.
Det burde være sådan, at flertallet i Indfødsretsudvalget og flertallet i det her Folketing rent faktisk erkendte, at tildeling af dansk statsborgerskab ikke bare er en festdag; det er også en festdag, men det handler også reelt om at give de mennesker et signal om, at vi vil integration i det danske samfund.
Vi vil gerne integration, sådan at de mennesker får fuldgyldige rettigheder i det danske samfund, hvis de i øvrigt opfylder nogle betingelser for at få dansk statsborgerskab, bl.a. at de har boet her i landet i nogle år.